„Înteprinderile de stat erau vaci de muls, firme erau puse să extragă rente, rente pe AGA şi în CA, prin contracte de achiţizii. TAROM nu merge, Hunedoara nu merge, CEO nu merge, Oltchim nu a mers. Nu s-a dorit decât crearea de rente. Am propus şi am zis că AGA nu se mai plăteşte la nicio companie de stat. Eu am văzut 24.000 de lei pe lună pe AGA, oamenii au fost numiţi în CA, nu treceau pe acolo niciodată. Clientelă de partid”, a spus Costin Borc, ministrul Energiei, la un post de televiziune.

Ieri, Guvernul a aprobat un memorandum prin care reprezentanţii săi în Adunările Generale ale Acţionarilor companiilor deţinute de stat nu vor mai primi bani. Activitatea lor în aceste structuri de conducere va fi considerată sarcină de serviciu.

Până acum, participarea la reuniunile AGA era remunerată cu cel mult 25% din salariul directorului respectivei companii.